तीन-साढ़े तीन बरस पहले इंटरनेट की सामाजिक दीवारों पर मोदी और उनकी भाजपा को लेकर छींटाकशी करने को सोचना भी पाप था और सोनिया-राहुल और उनकी कांग्रेस हर रोज़ गढ़े जाने वाले लतीफ़ों की मूसलाधार से कराहती रहती थी। आज इंटरनेट-आंगन पूरी तरह उलट गया है। मोदी-शाह की जुगलजोड़ी जिस तरह के हा-हा-हू-हू का सामना कर रही है, अगर वह कोई संकेत है तो उत्तर प्रदेश तो उत्तर प्रदेश, पूरे देश में आने वाले दिन भाजपा के लिए अच्छे नहीं हैं। विमुद्रीकरण के पत्थर बरसा कर नरेंद्रभाई ने जितनी ज़िंदगियों को टूटन के कगार पर ला खड़ा किया है, उनकी आह से भाजपाई राजनीति की मोटी खाल दरकनी शुरू हो गई है। इस एक फ़ैसले की चिरचिराहट रफू करने के लिए मोदी की पूरी सरकार के पास कोई धागा ही नहीं है। इसलिए भारत की बुनियाद में बिछी एक-एक ईंट पर पर चस्पा हो गई भाजपा की इस रामकथा की चैपाइयां ही अगले सवा दो बरस में उसकी फ़जीहत कराने वाली साबित होंगी।